Gauteng gaan R12 miljard gee vir e-tolArgieffoto Die Gautengse regering gaan R12,9 miljard bydra om die e-tol-skuld te vereffen. Gautengse premier Panyaza Lesufi het Dinsdag met Enoch Godongwana, minister van finansies, en die Suid-Afrikaanse Nasionale Padagentskap Bpk. (Sanral) se tegniese span vergader om uitstaande sake af te handel wat betrekking op die afskaffing van e-tol het. Vuyo Mhaga, woordvoerder van die premier, sê daar is tydens die vergadering besluit dat die provinsiale regering ’n 30%-bydrae sal maak tot die vereffening van die e‑tol-skuld, sowel as die befondsing van die Gautengse snelwegverbeteringsprojek (GFIP). “Tydens die vergadering is besluit dat die Gautengse regering altesaam R12,9 miljard (30% van R43 miljard) sal bydra, wat van verskillende inkomstestrome verkry sal word,” sê Mhaga. Dit is egter nie duidelik wat hierdie inkomstestrome sal behels nie. “Die provinsiale regering sal met Gautengse inwoners konsulteer oor presies watter inkomstestrome gebruik sal word om die skuld te vereffen.” Die provinsiale regering sal ook vergader oor ’n langtermyn-terugbetalingsplan, waar die tegniese span advies oor tydraamwerke sal gee. “Deur die skuld oor ŉ langer termyn af te betaal, sal ons die druk op die provinsiale regeringsfiskus verlig, terwyl die lewering van maatskaplike dienste en ander noodsaaklike dienste soos die bekamping van misdaad, nie agterweë bly nie,” het Lesufi gesê. “Baie werk moet nog deur die Gautengse regering, die nasionale departement van vervoer, Sanral en die nasionale tesourie gedoen word ten einde die e-tolprojek af te skaf.”